section_heading: Teorija elementarnih magneta
paragraph_text: Po toj teoriji molekule željeza i čelika su već same po sebi potpuni elementarni magneti. U nemagnetiziranom željezu i čeliku ti su elementarni magneti bez reda porazbacani u različitim smjerovima, pa se njihovo djelovanje prema vani poništava. U magnetskom polju elementarni magneti se više manje poređaju s istim polovima na istoj strani, pa takvo željezo ili čelik pokazuje prema vani magnetska svojstva. Ako je vanjsko polje koje djeluje na čelik dosta jako da može potpuno poređati sve elementarne magnetiće, čelik će se magnetizirati koliko je to najviše moguće, to jest do magnetske zasićenosti. Teorija elementarnih magneta ujedno nam objašnjava zašto feromagnetične tvari gube magnetizam kod takozvana Curiejeve temperature. Naime kod Curiejeve temperature elementarni magneti se tako jako gibaju da ne mogu biti u poredanom stanju.